Вече можете да изтеглите първата публична бета на Android 11 - Новини | Mobile Bulgaria
Вече можете да изтеглите първата публична бета на Android 11
Момчил Карабулев 10 юни 2020, 21:36 6627 прочитания 0 Коментара
След известно забавяне Google пусна първата публична бета версия на Android 11, която още сега може да се инсталира в съвместимите устройства. Засега това са моделите от серията Pixel (Pixel 2 и по-нови), но през следващите седмици ще бъдат добавени и други устройства от компании като OnePlus, Xiaomi, Oppo Vivo, Sharp, Realme и Transsion.
Записването за тестовете става само с няколко клика в специален сайт, а няколко минути по-късно устройството ще получи безжичен ъпдейт до новия софтуер. Имайте предвид, че още става дума за ранен софтуер, в който не е изключено да има бъгове.
От публикация в блога на Google става ясно, че промените в Android 11 засягат три области. За улесняване на комуникацията платформата ще комбинира всички ваши разговори от различни приложения в специална секция в падащото меню с нотификации.
Според компанията по този начин съобщенията ще могат да се разглеждат и управляват много по-лесно. Има опция и за задаване на приоритети, което ще покаже тези разговори върху екрана в заключено положение и дори при активиране на режим Do Not Disturb.
Android 11 ще въведе и познатите балончета за показване на различните чатове върху екрана за бързо взаимодействие без излизане от текущото приложение. Балончето за даден чат може да се отвори от менюто с нотификации. В допълнение при писане с Gboard ще се получават автоматични предложения за текст и емоджита.
Платформата получава и ново меню, което се активира чрез продължително натискане на бутона за включване. В него са достъпни не само бутоните за изключване и рестартиране, но и такива за контрол на умните устройства в дома. Така можете бързо да настроите температурата, да включите осветлението или отключите входната врата, без да се налага работата с различни приложения.
В това меню са достъпни и други неща, от които имаме нужда често, като платежни методи за безконтактни разплащания и бордни карти за полети. Google посочва, че гледа на това меню като на своеобразен джоб за дигиталния портфейл, ключове и др. Платформата добавя и нов начин за контрол на мултимедийния плейбек чрез секция в падащото меню - през него бързо се превключва възпроизвеждане на съдържание между различни устройства.
И за финал Android 11 включва нови инструменти за контрол на личните данни. Вече е възможно еднократно да дадете достъп на приложение до микрофон, камера и местоположение, а следващия път то отново ще поиска разрешение да ги ползва. Ако не ползвате някое приложение дълго време, дадените разрешения ще бъдат нулирани.
Предишна статияКакъв телефон използва Бойко Борисов? Следваща статияSamsung Galaxy Fold 2 няма да включва писалка S Pen
6503прочитания
5414прочитания